b'\n_START_ARTICLE_\nIltamat\n_START_PARAGRAPH_\nIltamat ovat kyl\xc3\xa4kunnittain j\xc3\xa4rjestettyj\xc3\xa4 tai jonkin j\xc3\xa4rjest\xc3\xb6n kuten nuorisoseuran organisoimia ohjelmallisia illanviettotilaisuuksia. Erityisen\xc3\xa4 kohderyhm\xc3\xa4n\xc3\xa4 ja j\xc3\xa4rjest\xc3\xa4jin\xc3\xa4 ovat perinteisesti olleet kyl\xc3\xa4n nuoret aikuiset. Iltamia on j\xc3\xa4rjestetty talkoovoimin esimerkiksi seurantaloilla. Nimityst\xc3\xa4 on k\xc3\xa4ytetty my\xc3\xb6s er\xc3\xa4ist\xc3\xa4 esimerkiksi osakuntien j\xc3\xa4rjest\xc3\xa4mist\xc3\xa4 tilaisuuksista._NEWLINE_Iltamien ohjelmaan sis\xc3\xa4ltyy j\xc3\xa4rjest\xc3\xa4j\xc3\xa4st\xc3\xa4 ja mahdollisesta teemasta riippuen puheita, yhteislaulua, runonlausuntaa, voimisteluesityksi\xc3\xa4 sek\xc3\xa4 tanssia. Iltamatilaisuuksia k\xc3\xa4ytet\xc3\xa4\xc3\xa4n yhdistysten varainkeruukeinona ja siksi niiden yhteydess\xc3\xa4 on yleens\xc3\xa4 maksullinen kahvitarjoilu._NEWLINE_Esimerkiksi helmikuussa 1933 ilmoitettiin iltamista Helsingiss\xc3\xa4 seuraavasti:_NEWLINE_\xc2\xbbTy\xc3\xb6v\xc3\xa4en voimistelijain ja Mailapoikien yhteinen ohjelmallinen iltama H.T.Y.:n talossa klo 19.30\xc2\xbb_NEWLINE_(Helsingin ohjelma 7. viikko 1933)_NEWLINE_Iltamatoiminta oli viel\xc3\xa4 sotien j\xc3\xa4lkeisin\xc3\xa4 vuosina vilkasta. Urho Kekkonen mainitsee nimimerkkikirjoituksessaan vuonna 1954 tilastotiedon 11\xc2\xa0000 iltamatilaisuudesta vuodessa. Tilastoja kertyi, koska iltamien j\xc3\xa4rjest\xc3\xa4minen vaati viranomaisluvan. Liikenneyhteyksien kehittymisen, kaupungistumisen ja television yleistymisen, yleisesti individualistisemman el\xc3\xa4m\xc3\xa4ntavan, my\xc3\xb6t\xc3\xa4 iltamista on tullut harvinaisia. Joillakin paikkakunnilla iltamia j\xc3\xa4rjestet\xc3\xa4\xc3\xa4n nyky\xc3\xa4\xc3\xa4nkin.'